Luister: Refentse glo in 'n generasie wat hoop bring - Maroela Media
Luister: Refentse glo in 'n generasie wat hoop bring
Refentse, die sanger wat Suid-Afrikaners se harte al sedert 2016 steel met sy smeulende stem, het onlangs sy derde album uitgebring genaamd Liefdegenerasie. Die bekendste snit tot dusver in hierdie album is "Reisiger", wat al telkemale op Maroela Media se Afrikaanse Top-20 verskyn het.
Refentse het aan Maroela Media gesê Liefdegenerasie, met liedjies wat hy self geskryf het, gaan oor 'n generasie van mense wat besluit om die lig, eerder as die donker raak te sien. Hy wil dié mense uitdaag om vorentoe te gaan in die land.
"Ek het so 'n behoefte in my hart gehad om uit te reik na ander mense in Suid-Afrika, wat ek wéét bestaan, wat moeg is vir al die geweld, misdaad en diskriminasie – al die seer. Mense wat net wil vorentoe beweeg as een nasie, en dít is die liefdegenerasie," het hy gesê.
Die eerste snit, "Reisiger", het vinnig baie bekend geword en die musiekvideo van hierdie lied het al amper 400 000 trefslae op YouTube gekry.
"'Reisiger' is 'n lied wat gaan oor onvoorwaardelike liefde. Ek het baie vriendinne gehad wat nie met die beste ouens uitgegaan het nie. Ek kon nooit verstaan hoe jy kan teruggaan na iemand wat jou seermaak nie. Maar ek het daarna besef dat liefde eintlik só 'n sterk krag is.
"Ek het al gesien hoe kinders grootword sonder pa's, met ma's wat eintlik niks gehad het om mee na die kinders om te sien nie, maar dié ma's het hulle grootgemaak met net daardie onvoorwaardelike liefde. So 'Reisiger' gaan daaroor, oor liefde sonder grense," het hy gesê.
Refentse het vertel dat sy skryfproses aan 'n liedjie soos "Reisiger" voortdurend verander en 'n groot leerskool vir hom is. Partykeer sal dit hom tien minute neem om 'n liedjie te skryf, maar ander kere neem dit hom tien weke.
"Soms wil ek die hele skouspelagtige idee van liedjieskryf hê, waar ek op 'n dak sit op 'n plaas en dan uitkyk op 'n dam, en dan 'n liedjie skryf. Maar ander kere word ek net wakker tweeuur in die môre, dan tik ek 'n mooi liedjie op my selfoon.
"Die grootste ding is maar net om te leer om jou emosies oor te sit in woorde en om te lees en te luister hoe ander musikante musiek maak."
Een van Refentse se gunstelingliedjies in Liefdegenerasie is "Doringkroon" wat gaan oor mense wat seer het en dat 'n mens trots moet wees op jou geluk, maar ook op jou seer.
"Die lewe stap 'n pad met jou. Partykeer gebeur lekker goed met jou, maar ander keer ook goed wat jou laat sleg voel. Maar al daardie goed maak jou wie jy is, dit skaaf jou. So ek praat oor daardie seer in hierdie liedjie as die doringkroon, 'n kroon van hartseer en pyn; dieselfde kroon wat Jesus Christus vir ons gedra het, en ek dink ons moet trots wees op daai kroon."
"My doel hier [op aarde] is om my vlees te bemeester en om hierdie menslike ondervinding te hê. En al die gevoelens, seer en geluk, is alles deel van dié ondervinding. En mense moet trots wees daarop, want dit is iets wat ons almal op aarde deel," het Refentse gesê.
Refentse is landwyd op talle verhoë te sien en om uit te vind waar hy optree, hou sy Facebook-blad dop.
Liefdegenerasie is by musiekhandelaars en op digitale platforms beskikbaar.
luister Refentse video
DAARSY REFENTSE…❗❗? ??
DANKIE VIR JOU POSSITIWITEIT EN DAT JY Ñ BRUGBOUER VAN VREDE IS VIR SA…!!
ONS WAARDEER JOU
Applous vir Refetse · 8 maande gelede
Refentse, jy het 'n wonderlike musiektalent, 'n suiwer hart en jy dra 'n fakkel van hoop vir ons land – ons geniet jou musiek so baie en ons waardeer jou karakter!
Mal oor jou musiek !!!
Refentse ek was dood verbaas toe ek die eerste keer een van jou liedjied gehoor het. Pragtig hou so aan. Jy maak dat ons trots is om n Afrikaanse Suid Afrikaner te wees.
tollies · 8 maande gelede
Jy sing mooi en dra n beeld hou so vol n mooi respekvolle persoonlikheid word
altyd ge respekteer.
Wynand Swart · 8 maande gelede
Jys n mens 1000 en daars nog baie wat soos jy voel. Wit, Swart, Bruin jou en dit gaan van SA n plek 2000 maak.